ÚRAD VLÁDY SLOVENSKEJ REPUBLIKY
               sekcia vládnej legislatívy

								   Na rokovanie vlády SR
								   Dňa 18. augusta 2004
								   K materiálu č. 17515/2004
								   K bodu č. 56

STANOVISKO
k návrhu nariadenia vlády Slovenskej republiky o zvýšení sumy príspevku pri narodení dieťaťa a o zvýšení súm príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá 

I.

        Návrh nariadenia vlády Slovenskej republiky o zvýšení sumy príspevku pri narodení dieťaťa a o zvýšení súm príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá predkladá na rokovanie vlády SR minister práce, sociálnych vecí a rodiny SR Ľudovít Kaník ako iniciatívny návrh.

	II.

Predložený návrh nariadenia vlády zvyšuje príspevok, ktorý sa jednorazovo poskytuje pri narodení dieťaťa oprávnenej osobe, z pôvodnej sumy 4 000 Sk na sumu 4 320 Sk, a tiež zvyšuje príspevok rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá, ktorý sa poskytuje raz ročne. Výška príspevku je odstupňovaná podľa veku detí. Návrhom nariadenia sa upravuje na jedno dieťa výška príspevku pre dieťa do 6 rokov veku zo sumy 2 160 Sk na 2 340 Sk, pre dieťa od 6 do 15 rokov veku zo sumy 2 660 Sk na 2 880 Sk a pre dieťa vo veku 15 rokov zo sumy 2 840 Sk na 3 070 Sk.

III.

Legislatívna rada vlády Slovenskej republiky prerokovala predmetný návrh nariadenia vlády Slovenskej republiky dňa 10. augusta 2004. 
Legislatívna rada vlády Slovenskej republiky po prerokovaní a posúdení návrhu nariadenia predkladateľovi odporučila do návrhu zapracovať jej pripomienky a na rokovanie vlády Slovenskej republiky predložiť nové znenie návrhu nariadenia.

	      IV.

Sekcia vládnej legislatívy Úradu vlády Slovenskej republiky po posúdení upraveného znenia návrhu nariadenia konštatuje, že pripomienky Legislatívnej rady vlády SR (2 pripomienky) boli zapracované a odporúča vláde Slovenskej republiky návrh nariadenia vlády Slovenskej republiky o zvýšení sumy príspevku pri narodení dieťaťa a o zvýšení súm príspevku rodičom, ktorým sa súčasne narodili tri deti alebo viac detí alebo ktorým sa v priebehu dvoch rokov opakovane narodili dvojčatá schváliť.

V Bratislave dňa 13. augusta 2004
Vypracovala:  Lucia Mäsiarová

                                                                   
									Štefan G r m a n
									generálny riaditeľ
   								    sekcie vládnej legislatívy